หุ้น-ทอง-น้ำมันปิดพุ่งแรงรับถ้อยแถลงเบอร์นันเก้
หุ้นสหรัฐ น้ำมัน ทองคำ ปิดพุ่ง หลัง ประธานธนาคารกลาง แถลงชัด เฟดจะดำเนินการเพิ่มเติมเพื่อฟื้นฟูเศรษฐกิจของอเมริกา
1 ก.ย. 2555

หุ้นสหรัฐ น้ำมัน ทองคำ ปิดพุ่ง หลัง ประธานธนาคารกลาง แถลงชัด เฟดจะดำเนินการเพิ่มเติมเพื่อฟื้นฟูเศรษฐกิจของอเมริกา
ตลาดหุ้นสหรัฐปรับเพิ่ม หลังประธานธนาคารกลางสหรัฐ (เฟด) ส่งสัญญาณพร้อมใช้มาตรการกระตุ้นเศรษฐกิจเพิ่ม  ปิดการซื้อขายตลาดหุ้นสหรัฐ ดัชนีปรับเพิ่มหลังนายเบน เบอร์นันเก้ ประธานธนาคารกลางสหรัฐ (เฟด) เผยว่าเฟดพร้อมผ่อนปรนมาตรการมากกว่านี้ เพื่อกระตุ้นการฟื้นตัวทางเศรษฐกิจและลดอัตราว่างงาน ท่ามกลางความวิตกกังวลว่าการขยายตัวทางเศรษฐกิจโลกกำลังชะลอตัว ขณะที่แคว้นคาตาลุนญาของสเปนได้ร้องขอความช่วยเหลือทางการเงินจากรัฐบาลกลาง 
ทำให้หลังปิดตลาด ดัชนีหุ้นดาวโจนส์ปิดที่ระดับ 13,090.84 จุด พุ่งขึ้น 90.13 จุด แนสแด็คปิดที่ระดับ 3,066.96 จุด เพิ่มขึ้น 18.25 จุด และเอสแอนด์พีปิดที่ระดับ 1,406.58 จุด บวกเพิ่ม 7.10 จุด 
ด้านราคาน้ำมันดิบตลาดไนเม็กซ์ เพิ่มขึ้น 1.85 ดอลลาร์ ไปปิดที่ระดับ 96.47 ดอลลาร์สหรัฐต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 1.49 ดอลลาร์ ปิดที่ 114.14 ดอลลาร์ต่อบาร์เรล
ด้าน ราคาทองคำตลาดนิวยอร์ก ขยับทีเดียว  30.50 ดอลลาร์ หรือ +1.84 เปอร์เซ็นต์ ปิดที่ 1,687.60 ดอลลาร์สหรัฐต่อออนซ์